Într-un colț al spațiului e un cadru metalic pe care sunt puse flori de cireș și chōchin-uri, adică felinare de atârnat. În fața lor, participanții se pot poza în fața unei cabine foto cum mai vezi pe la nunți. Dar aici nu-i nuntă, așa că majoritatea oamenilor care vin în fața camerei sunt în yukata, dar trece și un cuplu în care doar ea are portul specific. „Acum vă uitați la cameră. Așa, acum mai stați la câteva”, le explică Bogdan. El se ocupă de aparat. După ce pleacă cuplul, îmi arată numărătoarea în timp real de pe site. Șaizeci și doi de oameni sau grupuri au imortalizat aici câte-un moment.